Kisah Kamihi kah?
Lawas palui kada manjanguki mamarinanya di Tanjung. Pas tabarungan ada rajaki, dibawainya buhan Tulamak wan Garbus.
“Kita manjaga nang larut haja Lui ai, amun di tarminal mahadang hibak hanyar tulak taksinya,” ujar Tulamak mambawai manjaga diluar. Kada lawas datang taksi tuju ka hulu sungai. Buhannya batiga langsung babuat.
Imbah 3 jam di jalan mutur taksi tadi basinggah di Haruyan, wadah urang bajual sasapu lawan karajinan tangan.
”Baapa pir singgah di sini? ada nang handak manukar kukudaankah? ujar Palui manakuni supir.
“Bubuhan pian handak ka Tanjung kalu? Mutur ulun ni kada sampai ka Tanjung, ulun handak ka Amuntai. Tapaksa ai bubuhan pian basalin ka mutur kawan ulun itu,” ujar supir manunjuk kamutur nang bawarna putih.
“Kaya ini pang rasikunya umpat mutur balarut, kamana kahandak supir, limbah itu disalinnya kita,” ujar Tulamak manggarunum.
“Nang mambawai manjaga dimuka tadi ikam kalu Mak?” ujar Garbus manumpalak Tulamak.
“Kada usah basalahan, nang panting ada haja muturnya,” ujar Palui lagi manangahi.
Pas bubuhannya baalih mutur arah ka Tanjung, taumpat nini-nini umur anampuluhan basalin mutur jua.
”Kamihi kah mutur ni?” ujar sidin sambil mangunyah panginangan.
“Jangan ni ai,…labaram amun pian bakamih dimutur ne,” ujar Garbus mamadahi nini tadi.
“Kanapa cu, aku batakun…kamihi kah mutur ne ? ujar nini tadi maulangi tatakuanan sidin.
“Dasar mangalilu jua paninian ini. Pian jangan bakamih disini ni lah,” ujar Tulamak jua bajauh.
“Siapa mamadahkan aku mangalilu?” ujar nini sarik. “Aku batakun bujur kamihi kah mutur ini?
Palui mandangar rasa kada nyaman. ”Kamihi ja ni ai,“ ujar Palui manyahuti. “Kanapa lui jadi ikam suruh bakamih disini? ujar Garbus sarik wan Palui.
Kada lawas supir mamaraki. “Napa pina ribut banar?” ujar supir.
“Ini nah pir, nini ini handak bakamih di mutur ini nah,” ujar Garbus.
“Siapa nang handak mangamihi? Aku tadi cuma batakun kamihi kah mutur ini,” ujar nini maulangi tatakunannya. Supir lucut tatawa limbah mandangar masalahnya.
”Ni.. mutur ini sampai Tanjung haja. Kaina amun pian handak ka Mihi, kaena ulun cariakan muturnya di Tanjung sana,” ujar supir tatawa sambil malirik ka buhan Palui.
“Mihi itu ngaran kampung di Tanjung sana, kadanya sidin handak mangamihi muturku ini pang,“ ujar sopir mamadahi sambil tatawa.
”Oooo… Kaya itukah pir. Kami kira sidin sudah mangalilu, handak mangamihi mutur ikam,” ujar Palui wan tulamak lawan garbus kasupanan lawan nini.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn